**EVALUAREA TEMATICĂ A**

**SPITALULUI UNIVERSITAR DE URGENTĂ MILITAR CENTRAL**

**„Dr. Carol Davila” București**

**PRIVIND IMPLEMENTAREA**

**STRATEGIEI NAȚIONALE ANTICORUPȚIE 2021 – 2025**

**Raport de evaluare**

**2024**

1. **SPITALUL UNIVERSITAR DE URGENTĂ MILITAR CENTRAL**

**„Dr. Carol Davila” București**

**I. INTRODUCERE**

* **Adresa fizică**: Bucureşti, str. Mircea Vulcănescu, nr. 88, sector 1
* **Adresa virtuală**: www.scumc.ro
* **Cadrul legal care reglementează activitatea instituției:**

Legea nr. 95/2006 privind reforma în domeniul sănătății, cu modificările și completările ulterioare;

Legea nr. 346/2006 privind organizarea şi funcționarea Ministerului Apărării Naționale, cu modificările și completările ulterioare

* **Misiune / atribuții / competențe / structura**

Asigurare servicii de sănătate

* **Organigrama:**

Are caracter clasificat, este în cadrul statului S.U.U.M.C. nr. 0100115-00AFA29-RAZBOI/PACE

* **Structuri subordonate –**
* **Resursele alocate pentru cele 3 standarde supuse evaluării:**
1. **resurse financiare, evidențiindu-le distinct pe cele alocate pentru pregătirea profesională,**
2. **resurse umane,**
3. **resurse materiale (calculatoare, spațiu pentru desfăşurarea activităţii, acces la internet etc.).**
* **Scopul misiunii de evaluare**

Prin Hotărârea Guvernului nr. 1269/2021 au fost aprobate *Strategia Națională Anticorupție (SNA) 2021-2025* și documentele aferente acesteia.

Potrivit art. 11 și 12 din *Metodologia de monitorizare a implementării SNA 2021-2025*, aprobată prin Ordinul Ministrului Justiției nr. 2046/2022, în cadrul reuniunilor desfășurate în luna decembrie 2022, platformele de cooperare au aprobat temele de evaluare tematică și instituțiile ce urmează a fi supuse evaluării în anul 2023.

Temele care fac obiectul misiunilor de evaluare tematică în anul 2023 sunt:

* 1. evaluarea riscurilor de corupție în cadrul autorităților și instituțiilor publice centrale și locale;
	2. evaluarea incidentelor de integritate în cadrul autorităților și instituțiilor publice centrale și locale,
	3. gestionarea mecanismului de implementare a SNA de către instituțiile publice (inclusiv întreprinderi publice).

Obiectivele procesului de monitorizare sunt:

* Identificarea progreselor înregistrate în implementarea SNA;
* Identificarea și corectarea problemelor practice apărute în aplicarea politicilor și normelor anticorupție;
* Creșterea gradului de cunoaștere, înțelegere și implementare a măsurilor de prevenire a corupției, în sectorul public și privat.

Procedura evaluării a constat în completarea chestionarului tematic de evaluare transmis la data de 23 martie 2023, organizarea vizitei de evaluare la sediul Spitalului Universitar de Urgență Militar Central „Dr. Carol Davila” București, în data de 6 aprilie 2023 și redactarea raportului de evaluare.

* ***Componența echipei de evaluare***

**Echipa de evaluare a fost compusă din 6 persoane:**

* D-na. Ana-Maria NEAMȚU, personal de specialitate juridică asimilat judecătorilor și procurorilor, Ministerul Justiției, expert evaluator din partea platformei administrației publice centrale;
* D-na Oana BĂNĂȚEANU, Sanofi România, expert evaluator din partea platformei de cooperare a mediului de afaceri;
* D-na. Irina LONEAN, Transparency International România, expert evaluator din partea platformei societății civile;
* D-na. Patricia Valentina BERIANU, Transparency International România, expert evaluator din partea platformei societății civile;
* Dl. Valentin TOPOLOIU, Direcția Generală Anticorupție, expert evaluator din cadrul platformei autorităților independente și a instituțiilor anticorupție;
* Dl. Octavian Chesaru, Autoritatea Electorală Permanentă, expert evaluator din cadrul platformei autorităților independente și a instituțiilor anticorupție.

**Reprezentanții Spitalului Universitar de Urgență Militar Central „Dr. Carol Davila” București care au luat parte la întâlnire au fost:**

* Dl. Ionuț Bazga, locțiitor al comandantului Spitalului Universitar De Urgentă Militar Central „Dr. Carol Davila”;
* Dna. Lavinia Vasile, șef Resurse Umane;
* Dl. Adrian Cerchez, șef Birou instrucție și Stat Major;
* Dna. Alina Rotaru, medic în Biroul Management calitate servicii în sănătate.

**Reprezentanții Direcției de prevenire și investigare a corupției și fraudelor (DPICF) care au luat parte la întâlnire au fost:**

* Dl. Adrian Ivan, locțiitorul șefului DPICF;
* Dl. Gheorghe Laurențiu – Cristian, șeful Biroului metodologie și coordonare strategii anticorupție din cadrul DPICF.

**Din partea Secretariatului tehnic al SNA au participat:**

* D-na. Ruxandra LĂPĂDAT, personal de specialitate juridică asimilat judecătorilor și procurorilor.
* D-na. Cristina LIȚĂ, consilier superior, Ministerul Justiției.

**II. CONSTATĂRI**

1. **EVALUAREA RISCURILOR DE CORUPȚIE ÎN CADRUL AUTORITĂȚILOR ȘI INSTITUȚIILOR PUBLICE CENTRALE ȘI LOCALE**

În cadrul SUUMC, prin Ordinele de zi pe unitate nr. 198 din 13.10.2022, nr. 201 din 18.10.2022, nr. 26 din 09.02.2023 și nr. 29 din 14.02.2023, a fost constituit Grupul de lucru pentru implementarea metodologiei standard de evaluare a riscurilor de corupţie, conform art. 6 din Metodologia aprobată prin HG nr. 599/2018, având următoarea componență:

- preşedinte: locțiitorul comandantului;

- membri:

• membrii comisiei de monitorizare, coordonare și îndrumare metodologică a implementării și dezvoltării sistemului de control intern managerial;

- director financiar-contabil

- șef ATCTI

- șef serviciu resurse umane

- șef serviciu evaluare și statistică medicală

- șef birou juridic

• responsabilul cu consilierea etică pentru personalul militar și pentru personalul civil contractual;

- medic primar - activitate de cercetare

• responsabilul pentru coordonarea implementării planului de integritate;

- șef birou instrucție și stat major

- secretariat : responsabilul pentru coordonarea implementării planului de integritate.

Totodată, în cadrul SUUMC, comandantul/locțiitorul comandantului identifică riscurile potențiale, apoi convoacă ședința de analiză la care participă Grupul de lucru în vederea inițierii procesului de gestionare a riscului și monitorizării stadiului implementării acțiunilor sau a măsurilor de intervenție.

În perioada de raportare, Grupul de lucru a identificat şi descris riscurile de corupţie, a evaluat riscurile identificate, a stabilit măsuri de intervenție, și a elaborat Registrul riscurilor de corupţie conform art. 11, 12, 16 și 17 din Metodologia aprobată prin H.G. nr. 599/2018.

 Ca urmare a identificării riscurilor de corupție, au fost elaborate/revizuite următoarele proceduri:

* Procedura operațională cod: P.O.-02482-54.01-001 revizuită în data de 21.02.2023;
* Procedura operațională cod: P.O.-02482-33-011 revizuită în data de 13.03.2023;

De asemenea, se valorifică Registrul riscurilor de corupție prin includerea în Planul de management al comandantului pentru perioada 2022-2025 a unor precizări privind managementul riscurilor de corupție la nivelul instituției, precum și corelarea registrului riscurilor formalizat conform art. 5 din Ordinul S.G.G. nr. 600/2018 cu registrul riscurilor de corupţie.

Membrii Grupului de lucru au beneficiat, în perioada de referinţă, de programe de formare în domeniul implementării prevederilor legale referitoare la analiza riscurilor de corupţie.

De asemenea, rezultatele implementării Metodologiei au fost avute în vedere la fundamentarea planului de integritate, iar cele ale revizuirii riscurilor de corupţie, la actualizarea acestuia.

**B. EVALUAREA INCIDENTELOR DE INTEGRITATE ÎN CADRUL AUTORITĂȚILOR ȘI INSTITUȚIILOR PUBLICE CENTRALE ȘI LOCALE**

În cadrul SUUMC, prin Ordinele de zi pe unitate nr. 07 din 11.01.2023 și nr. 26 din 09.02.2023, a fost desemnat responsabilul pentru implementarea metodologiei de evaluare a incidentelor de integritate, în conformitate cu dispoziţiile art. 5 alin. (1) din Metodologia de evaluare a incidentelor de integritate în cadrul autorităţilor şi instituţiilor publice centrale, aprobată prin H.G. nr. 599/2018. Responsabilul îndeplinește în cadrul instituției și următoarele atribuții:

* șef Birou instrucție și stat major
* șef Tură operativă (cumul)
* ofițer cu primele cercetări

Responsabilul nu a beneficiat, în perioada de raportare, de programe de formare în domeniul implementării prevederilor legale referitoare la evaluarea incidentelor de integritate.

La nivelul instituției a fost formalizată o evidenţă a sesizărilor formulate conform art. 6 alin (1) din metodologia de referință aprobată prin H.G. nr. 599/2018, fiind consemnate 2 plângeri transmise la Parchetul militar de pe lângă Tribunalul Militar București.

De asemenea, Comisia constituită în baza Ordinului de zi pe unitate nr. 182 din 21.09.2022 a procedat la cercetarea cauzelor şi împrejurărilor în care s-a săvârşit evenimentul cod 140 „Luarea sau darea de mită” produs în data de 15.09.2022 în care a fost implicat colonel medic SĂVULESCU Alexandru-Florin.

Totodată, pentru o sesizare au fost solicitate informaţii de la Agenţia Naţională de Integritate, Direcţia Naţională Anticorupţie, Parchetul de pe lângă înalta Curte de Casaţie şi Justiţie şi/sau alte autorităţi sau instituţii publice, conform prevederilor art. 6 alin (2) din metodologia aprobată prin H.G. nr. 599/2018. Niciuna dintre sesizările primite în cursul anului 2022 nu a făcut obiectul unei analize având ca obiect incidentele de integritate sesizate şi evaluate, conform art. 7 alin (1) din metodologie.

Ca o consecință a ultimelor 3 incidente de integritate identificate la nivelul instituției au fost revizuite Registrul riscurilor de corupție și planul de integritate și au fost întocmite două rapoarte specifice.

**C. GESTIONAREA MECANISMULUI DE IMPLEMENTARE A SNA DE CĂTRE INSTITUȚIILE PUBLICE (INCLUSIV ÎNTREPRINDERI PUBLICE)**

În cadrul SUUMC, Șeful Biroului instrucție și stat major gestionează implementarea SNA, iar, în îndeplinirea atribuțiilor sale, colaborează cu Biroul juridic și Comisia de monitorizare a sistemului de control intern managerial.

Acesta sau alți angajați cu atribuții subsumate problematicii de referință nu au beneficiat de programe de formare profesională pe teme de integritate.

Problematicii SNA îi sunt alocate suficiente resurse umane, materiale şi financiare pentru atingerea rezultatelor avute în vedere.

Principalele obiective ale politicii organizaționale în materie de integritate sunt:

* Ob. gen. 1 - creșterea gradului de implementare a măsurilor de integritate la nivel organizațional
* Ob. gen. 2 - reducerea impactului corupției asupra personalului instituției
* Ob. gen. 3 - consolidarea managementului instituțional și a capacității administrative pentru prevenirea și combaterea corupției
* Ob. gen. 4 - consolidarea integrității în domenii de activitate prioritare
* Ob. gen. 5 - consolidarea performanțelor de combatere a corupției prin mijloace penale și administrative.

Sunt formalizate proceduri de sistem care adresează problematica SNA, stabilind modul de lucru specific aplicării codului etic, declarării averilor, declarării cadourilor, gestionării conflictelor de interese, gestionării incompatibilităților, protecției avertizorilor, evaluării riscurilor de corupție și a incidentelor de integritate.

Responsabilizarea personalului prin completarea fișelor de post, emiterea unor circulare pentru informarea tuturor angajaților și organizarea unor ședințe de lucru s-au dovedit a fi cele mai eficiente măsuri de promovare a integrităţii în cadrul SUUMC.

În SUUMC nu au fost implementate, în cursul anului 2022, proiecte cu finanţare externă nerambursabilă în domeniul integrităţii/anticorupţiei.

**III. BUNE PRACTICI**

**Nu au fost identificate.**

**IV. CONCLUZII ȘI RECOMANDĂRI**

1. **EVALUAREA RISCURILOR DE CORUPȚIE ÎN CADRUL AUTORITĂȚILOR ȘI INSTITUȚIILOR PUBLICE CENTRALE ȘI LOCALE**

1. Asigurarea parcurgerii de către președintele, membrii și secretarul Grupului de lucru constituit potrivit Metodologiei standard de evaluare a riscurilor de corupție în cadrul autorităților și instituțiilor publice centrale, aprobată prin Hotărârea Guvernului nr. 599/2018, a unor programe de formare profesională în domeniile de referință, cu scopul adresării indicatorului specific subsumat Măsurii nr. 1.1.4. din SNA 2021-2025.

2. Fundamentarea modificărilor și completărilor aduse registrului riscurilor de corupție de rezultatele aplicării unor chestionare persoanelor cu funcții de conducere sau coordonare din cadrul instituției sau al structurilor subordonate, coordonate sau aflate sub autoritate, precum și angajaților din cadrul structurilor, care desfășoară activități considerate vulnerabile la corupție, în vederea adresării dispozițiilor art. 11 alin. (2) lit. e) și alin. (3) din Metodologia standard de evaluare a riscurilor de corupție în cadrul autorităților și instituțiilor publice centrale aprobată prin Hotărârea Guvernului nr. 599/2018.

3. Monitorizarea anuală a modului de implementare a măsurilor stabilite în Registrul riscurilor de corupție și revizuirea acestuia, în conformitate cu prevederile art. 5 lit. e) și art. 18 din Metodologia standard de evaluare a riscurilor de corupție în cadrul autorităților și instituțiilor publice centrale aprobată prin Hotărârea Guvernului nr. 599/2018.

4. Actualizarea planului de integritate al instituției ca urmare a evaluării anuale a modului de implementare a acestuia, precum și ca urmare a formalizării, monitorizării și revizuirii riscurilor de corupție la care sunt expuse activitățile desfășurate de instituție, în vederea adresării Măsurii nr. 1.1.3. din SNA 2021-2025 și a dispozițiilor art. 5 lit. f) din Metodologia standard de evaluare a riscurilor de corupție în cadrul autorităților și instituțiilor publice centrale aprobată prin Hotărârea Guvernului nr. 599/2018.

1. **EVALUAREA INCIDENTELOR DE INTEGRITATE ÎN CADRUL AUTORITĂȚILOR ȘI INSTITUȚIILOR PUBLICE CENTRALE ȘI LOCALE**

1. Asigurarea completării fișei de post a responsabilului pentru implementarea metodologiei de evaluare a incidentelor de integritate cu activitățile enumerate la art. 5 alin. (3) din Metodologia de evaluare a incidentelor de integritate în cadrul autorităților și instituțiilor publice centrale aprobată prin Hotărârea Guvernului nr. 599/2018.

2. Asigurarea desemnării unui responsabil pentru implementarea metodologiei de evaluare a incidentelor de integritate care, prin natura funcției pe care o ocupă în cadrul instituției, are competența de a prelucra informațiile necesare analizării incidentului de integritate.

3. Formalizarea prin act intern a unui mod de lucru particularizat pentru eventualitatea în care un incident de integritate analizat de către responsabil vizează fapte săvârșite de către o persoană aflată la conducerea instituției publice sau un șef ierarhic superior al acestuia, cu considerație pentru dispozițiile art. 7 alin. (3) din Metodologia de evaluare a incidentelor de integritate în cadrul autorităților și instituțiilor publice centrale aprobată prin Hotărârea Guvernului nr. 599/2018.

4. Asigurarea parcurgerii de către responsabilul pentru implementarea metodologiei de evaluare a incidentelor de integritate a unor programe de formare profesională în domeniile de referință, cu scopul adresării indicatorului specific subsumat Măsurii nr. 1.1.4. din SNA 2021-2025.

5. Actualizarea procedurii operaționale privind gestionarea conflictelor de interese și incompatibilități P01.01-040, luând în considerare modificările și completările documentelor utilizate ca referință.

1. **GESTIONAREA MECANISMULUI DE IMPLEMENTARE A SNA DE CĂTRE INSTITUȚIILE PUBLICE (INCLUSIV ÎNTREPRINDERI PUBLICE)**

1. Operaționalizarea pe pagina de internet a instituției și/sau actualizarea, după caz, a secțiunii privind Integritatea instituțională, cu respectarea cerințelor prevăzute în Anexa nr. 4 la Hotărârea Guvernului nr. 1.269/2021. Respectiva secțiune trebuie să includă, fără a se limita la acestea, următoarele documente:

* Cod etic/deontologic/de conduită
* Lista cuprinzând cadourile primite, potrivit Legii nr. 251/2004 și destinația acestora;
* Mecanismul de raportare a încălcărilor legii;
* Declarația privind asumarea unei agende de integritate organizațională;
* Planul de integritate al instituției;
* Un raport narativ referitor la stadiul implementării măsurilor atât în prevăzute în SNA, cât și în planul de integritate ce revin în sarcina fiecărei instituții;
* Situația incidentelor de integritate, precum și o prezentare succintă a măsurilor adoptate pentru remedierea aspectelor care au favorizat producerea incidentului;
* Studii/cercetări/ghiduri/materiale informative relevante.

2. Includerea în planului de integritate al instituției a unor măsuri care vizează desemnarea persoanelor responsabile pentru colectarea și prezentarea indicatorilor prevăzuți în Anexa nr. 3 la H.G. nr. 1269/2021.

3. Completarea planului de integritate al instituției cu măsuri care adresează Măsurile nr. 2.2.-2.7. și 5.4.2. din SNA 2021-2025.